paragraph_text: OCLC (engl. Online Computer Library Center) je svjetska neprofitna organizacija i usluga za knjižnice svih vrsta. Osnovana je 1967. godine kao Ohio College Library Center na inicijativu profesora sa sveučilišta u Ohiu (SAD). Cilj je bio izgraditi sustav utemeljen na računalnoj mreži koja bi obuhvatila sve knjižnične podatke s navedenog sveučilišta, no vremenom je počela objedinjavati i građu drugih knjižnica u Sjedinjenim Državama i svijetu. Dostupnost građe OCLC-a provjerava se na WorldCatu, najvećoj knjižničarskoj bazi podataka koja objedinjuje građu 72.000 svjetskih knjižnica, muzeja i arhiva.